VizieR
VizieR – astronominių katalogų duomenų bazė ir vartotojo sąsaja, leidžianti atlikti duomenų paiešką juose. Ją sukūrė, administruoja ir palaiko Strasbūro astronominių duomenų centras (CDS), esantis Prancūzijoje. Duomenys laisvai prieinami bet kuriam interneto vartotojui. Pirmoji paieškos astronominiuose kataloguose sistemos versija buvo sukurta 1995 m. Vėliau ji buvo tobulinama, įjungiant į paiešką SIMBAD duomenis, sujungiant su ALADIN virtualios observatorijos servisu. 2009 m. lapkričio 19 d. duomenimis, Strasbūro astronominių duomenų centre yra 8830 katalogų, iš 8184 galima atsisiųsti duomenis ASCII arba FITS formatais. VizieR leidžia ieškoti informacijos 7793 kataloguose.